Opposisie ook hof toe oor OBAdv. Thuli Madonsela. Foto: Werner Beukes / SAPA Die EFF het aangedui dat hy ook pres. Jacob Zuma se aansoek om ŉ interdik sal teenstaan. Van Rooyen, minister van samewerkende regering en tradisionele sake, poog met sy aansoek om die magte van die OB uit te daag nadat hy opdrag gekry het om sekere vrae te beantwoord. Die aansoek word Vrydag om 10:00 in die hooggeregshof in Pretoria aangehoor. Die DA, UDM en Cope gaan ook die aansoek teenstaan. Die EFF gaan ook die hof versoek om Madonsela te dwing om haar voorlopige verslag oor die sogenaamde staatskaping bekend te maak. “Ons glo sterk dat die mense van Suid-Afrika ingelig en bewus moet wees van die Gupta-familie se invloed op die regering en pres. Zuma,” het die party gesê. Van Rooyen was in Desember vier dae minister van finansies nadat Zuma vir Nhlanhla Nene in die pad gesteek het en voor Pravin Gordhan weer as minister aangestel is. Mcebisi Jonas, adjunkminister van finansies, is een van die regeringsamptenare wat beweer het dat die Gupta-familie vir hom ŉ werk aangebied het. Dit het Donderdag aan die lig gekom dat Zuma ŉ interdik teen Madonsela wil bekom om te verhoed dat haar verslag bekend gemaak word. Dié aansoek word Dinsdag aangehoor. Madonsela het ŉ mediakonferensie vir 14:00 geskeduleer waartydens sy ondersoekverslae en inligting oor uitstaande ondersoeke sal bekend maak. Die Guptas het ook vroeër gedreig om ŉ interdik te probeer bekom maar toe daarteen besluit. Hulle het egter gesê indien Madonsela tot die gevolg sou kom dat hulle hoegenaamd onbehoorlik opgetree het, waar hulle bewyse gelewer het om die teendeel te bewys, sy dit “op haar eie risiko” doen. Madonsela se termyn verstryk vandag.